**Nici nu ştiu dacă eşti tu**

*Răzvan Poşchin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nici nu ştiu dacă erai tu acolo

pe malul unui râu unde o ploaie cu stele

se lăsa în jos, pe valurile unei mări dezvirginată

de privirile îndrăgostiţilor ce-au poposit acolo

pentru o atingere reciprocă pe mătasea nisipului fierbinte

nici nu ştiu dacă erai tu acolo, pe banca unei gări ascetice

atâţia oameni au murit în ea, pe fiecare bucată de marmură ancestrală

se putea vedea o atingere a unei mâini de femeie împlinită

nici nu ştiu dacă erai tu acolo, printre oamenii ce aleargau pentru un ajutor social

ca şi cum întreaga lor existenţă s-ar rezuma la o conservă de ton

dar tu nu erai printre ei, tu nu alergai pentru o conservă de ton

nici nu ştiu pentru ce alergai sau unde erai tu

dar ştiu sigur că alergatul tău nu era decât un mers elegant

din visare spre realitate, din mine spre tine

o dragoste transcedentă pe care nu o vedeam

în care nu ştiam unde eşti, dar te simţeam undeva inefabil